एक भाई को गोलियों से भून दिया, दूसरा चश्मदीद गवाह बना तो उसपर कोर्ट में बम से हमला किया
Uttar Pradesh Bahubali Leader Mukhtar Ansari Awadhesh Rai Murder Case Update मुख्तार अंसारी को फिर से सजा हुई है। इस बार उम्रकैद। मामला था कांग्रेस नेता अजय राय के बड़े भाई अवधेश राय की हत्या का।
मुख्तार अंसारी को फिर से सजा हुई है। इस बार उम्रकैद। मामला था कांग्रेस नेता अजय राय के बड़े भाई अवधेश राय की हत्या का। 32 साल पहले अवधेश को उनके घर के सामने गोलियों से भून दिया गया था। उस हत्या को अजय राय ने देखा था इसलिए वह इस मामले में चश्मदीद रहे। मुख्तार इस हत्या के बाद 5 बार विधायक बना। 40 से ज्यादा गंभीर अपराधों को अंजाम दिया। लेकिन पिछला 9 महीना उसके लिए सबकुछ खत्म होने जैसा था। इन 9 महीनों में 5 बार सजा हुई। कुल मिलाकर यह तय हो गया कि मुख्तार आखिरी सांस तक जेल में ही रहेगा।
अवधेश राय हत्याकांड की कहानी में कई मोड़ हैं। साहिब और मकनु सिंह गैंग है। माफिया बृजेश सिंह और मुख्तार की अदावत है। कुल मिलाकर कहानी फिल्मी लेकिन रियल है। आइए सबकुछ एक तरफ से जानते हैं।
गाजीपुर छोड़कर पूरा परिवार वाराणसी में बस गया 
अवधेश राय का जन्म वाराणसी के लहुराबीर इलाके में पार्वती देवी और सुरेंद्र राय के घर में हुआ। पिता पहले गाजीपुर में रहते थे, लेकिन बाद में वह वाराणसी आकर बस गए। 1970 के दशक में प्रदेश और केंद्र की कांग्रेस सरकार ने पूर्वांचल के कल्याण की तमाम योजनाएं लांच कीं। योजनाएं आईं, तो ठेकेदार भी सामने आए। उसे हथियाने में दबंगई शुरू हुई। इस दबंगई में दो गैंग बन गए। पहली मकनु सिंह गैंग, दूसरी साहिब सिंह गैंग। मुख्तार अंसारी अपने दोस्त साधु सिंह के साथ मकनु सिंह गैंग में शामिल हो गया। उस वक्त अवधेश राय की उम्र कम थी। वह दोनों गैंग में होते झगड़ों को देखते रहे। आगे बढ़ने से पहले मुख्तार की फैमिली जान लेते हैं।
1985 के बाद अवधेश इन चीजों में इंट्रेस्ट लेने लगे। ऐसा इसलिए क्योंकि वह समाज सेवा से जुड़े थे और चुनाव की तैयारी में भी थे। साहिब सिंह गैंग के मुख्य सदस्य बृजेश सिंह और त्रिभुवन से भी उनके रिश्ते थे। इसलिए खतरा उनके ऊपर भी बना था। 1988 में मंडी परिषद के ठेकेदार सच्चिदानंद की हत्या कर दी गई। नाम आया मुख्तार और साधु सिंह का। हत्या ठेकेदार की थी, इसलिए पुलिस ने केस लिखकर जांच शुरू की। तभी बनारस पुलिस लाइन में कॉन्स्टेबल पद पर तैनात राजेंद्र सिंह की हत्या कर दी गई। फिर से मुख्तार और साधु का नाम आया। इस हत्या के बाद साहिब सिंह गैंग में बदला लेने के लिए खलबली मच गई।
राजेंद्र हत्याकांड में साधु सिंह गिरफ्तार हुआ। जेल में था, तो पत्नी को बच्चा हुआ। साधु पुलिस कस्टडी में अपने बच्चे और पत्नी को देखने पहुंचा। पुलिस की वर्दी पहने एक व्यक्ति ने साधु की हत्या कर दी। उसी दिन शाम को एक खबर सामने आई। साधु सिंह के गांव में उसकी मां, भाई समेत 8 लोगों की हत्या कर दी गई। लोग बताते हैं कि अस्पताल में पुलिस की वर्दी में आया व्यक्ति कोई और नहीं, बल्कि बृजेश सिंह था। इस हत्याकांड के बाद मुख्तार डिफेंसिव हो गया। लेकिन उसके अंदर बदला लेने की जो आग थी, वह ठंडी नहीं हुई।
चंदासी कोयला मंडी बनी विवाद की वजह 
उन दिनों ठेके के बीच वसूली का भी काम चलता था। चंदासी कोयला मंडी वसूली का सबसे बड़ा अड्डा था। यहां मुख्तार अंसारी का पूरा कब्जा था। उसका गिरोह मंडी के अलावा वाराणसी के सभी बड़े मार्केट में वसूली करता था। अवधेश की मजबूती मुख्तार को चुभ रही थी। अवधेश को डराने के लिए ही नंदकिशोर रूंगटा का अपहरण किया गया और फिर हत्या कर दी गई। अवधेश इसके बाद भी नहीं डिगे और मजबूती से खड़े रहे। यही उनकी हत्या की वजह बन गई।
अवधेश का मर्डर हुआ, थाने से कोई नहीं आया
साल 1991, दोनों गैंग के बीच वर्चस्व को लेकर जंग चरम पर थी। हर 15 दिन में कहीं न कहीं हत्या हो जाती। 3 अगस्त को बनारस में बारिश हुई। बारिश बंद हुई, तो अवधेश अपने 21 साल के छोटे भाई अजय के साथ घर के बाहर खड़े होकर बात कर रहे थे। तभी एक मारुति वैन तेजी से उनकी तरफ आई। अवधेश कुछ समझ पाते, उसके पहले ही गाड़ी से उतरे 4 बदमाशों ने फायरिंग शुरू कर दी। सारी बंदूकों की फायरिंग का केंद्र अवधेश रहे। बदमाशों ने सारी गोलियां अवधेश के सीने में उतार दीं।
अजय राय के ऊपर एक भी फायर नहीं हुआ। मुख्तार गुट का मानना था कि ऐसा करने से उसके खौफ की कहानियां चलती रहती हैं। बदमाश जब यह मान चुके कि अवधेश में जान नहीं बाकी है, तो हवाई फायर करते हुए वहां से चले गए। अजय वहां खड़े होकर चिल्ला रहे थे। लेकिन कोई बाहर नहीं आया। पास में ही चेतगंज थाना मौजूद था। वहां से भी सिपाही तब पहुंचे, जब बदमाश जा चुके थे। अजय अपने भाई को लेकर कबीरचौरा अस्पताल पहुंचे। डॉक्टरों ने देखते ही मौत घोषित कर दी।
इस मामले में अजय ने चेतगंज थाने में मुख्तार अंसारी, पूर्व विधायक अब्दुल कलाम, भीम सिंह, राकेश और कमलेश सिंह के खिलाफ मामला दर्ज करवाया।
अजय राय ने तय किया कि सजा दिलवाकर रहूंगा 
अपने बड़े भाई की हत्या को सामने से देखने वाले अजय राय ने तय कर लिया कि अपने भाई के हत्यारे को सजा दिलवाकर रहूंगा। उस वक्त मुख्तार की सियासी पहुंच ज्यादा थी। अवधेश की हत्या के 17 दिन बाद वाराणसी के डिप्टी मेयर अनिल सिंह पर छावनी क्षेत्र में हमला हो गया। इसमें अजय राय को आरोपी बना दिया गया। लेकिन मामले की जांच हुई, तो कोर्ट ने अजय राय को बरी कर दिया। अजय ने तय किया कि अब चुनाव में उतरना है।
1996 में मऊ सदर सीट पर मुख्तार अंसारी चुनाव लड़ रहा था। वहीं जौनपुर की कोलासला सीट से बीजेपी के टिकट पर अजय राय चुनावी मैदान में थे। कोलासला का इतिहास यह था कि यहां कम्युनिस्ट पार्टी से उदल 9 बार से विधायक थे। अजय चुनाव में उतरे और उदल को 484 वोटों के अंतर से हरा दिया। उधर, मुख्तार भी जीत गया। दोनों की शक्तियां बढ़ीं, तो विवाद और टकराव भी बढ़ गया। 2002 और 2007 में भी अजय राय जीत गए। उधर, मुख्तार भी चुनाव पर चुनाव जीतता रहा।
2002 के चुनाव में मोहम्मदाबाद सीट पर मुख्तार अंसारी के भाई अफजाल अंसारी को कृष्णानंद राय ने 7,772 वोटों से हरा दिया। इस हार से तिलमिलाए मुख्तार ने 25 नवंबर, 2005 को कृष्णानंद राय समेत 7 लोगों की हत्या कर दी। सातों की लाश से उस वक्त कुल 67 गोलियां मिली थीं। करीब 100 गोलियां आर-पार हो गई थीं। यह हत्याकांड मुख्तार के लिए मुसीबत बन गया।
अब उसके खिलाफ दो गंभीर मामले दर्ज हो गए, जिसके चश्मदीद भी मौजूद रहे। 
अजय गवाही देने पहुंचे, तो बम से हमला हो गया 
23 नवंबर, 2007 को अवधेश राय हत्याकांड मामले में अजय वाराणसी के एडीजे कोर्ट में गवाही देने पहुंचे थे। कोर्ट के बाहर बम चल गए। अफरा-तफरी मच गई। दो लोगों की मौत हो गई। गवाह डर गए। आरोपी राकेश ने केस को वाराणसी से प्रयागराज जिला अदालत ट्रांसफर करवा लिया। कुछ समय बाद वाराणसी में एमपी-एमएलए की विशेष कोर्ट बन गई। दोबारा वहीं सुनवाई शुरू हुई। हालांकि राकेश का मामला प्रयागराज में ही चल रहा है।
2014 में अजय राय को अफजाल का समर्थन 
2009 में अजय वाराणसी लोकसभा चुनाव में उतरे, लेकिन हार गए। 2012 में दोबारा पिंडरा सीट से विधायक बन गए। यह पिंडरा पहले कोलासला सीट हुआ करती थी। 2014 में कांग्रेस ने उन्हें वाराणसी लोकसभा सीट से नरेंद्र मोदी के खिलाफ चुनाव मैदान में उतार दिया। उस वक्त मुख्तार अंसारी के भाई अफजाल अंसारी ने कांग्रेस को समर्थन कर दिया। अजय राय से समर्थन लेने की बात कही गई तो उन्होंने कहा, मैं समर्थन मांगने नहीं गया था। कांग्रेस पार्टी के बड़े नेताओं ने ऐसा किया है। हालांकि आलाकमान ने भी उस वक्त कहा था कि स्थानीय नेताओं ने अफजाल से समर्थन मांगा था।
इस केस की मूल डायरी की गायब 
2022 में इस केस में एक और मोड़ आ गया। उस वक्त पता चला कि मूल केस डायरी ही गायब है। कोर्ट ने फोटो स्टेट दाखिल करने पर मुख्तार के वकील श्रीनाथ त्रिपाठी ने आपत्ति जताई। जबकि अभियोजन पक्ष का कहना था कि हमारे पास यही फोटो स्टेट कॉपी है। उन्होंने यह भी आरोप लगाया कि मूल केस डायरी को गायब कराने में मुख्तार ने अपने प्रभाव का इस्तेमाल किया था। कोर्ट ने मजबूती के साथ केस लड़ रहे अजय राय की बात को सुना और 32 साल बाद ऐतिहासिक फैसला सुनाया।
मुख्तार को इस मामले में मुख्य साजिशकर्ता माना गया। एमपी-एमएलए कोर्ट ने उसे उम्रकैद की सजा सुनाई। साथ ही 1 लाख 20 हजार रुपए जुर्माना लगाया। इस मामले में जो 4 अन्य आरोपी थे, उसमें कमलेश और पूर्व विधायक अब्दुल कलाम की मौत हो चुकी है। भीम सिंह गैंगस्टर एक्ट के मामले में 10 साल की सजा काट रहा। चौथे आरोपी राकेश ने अपनी फाइल मुख्तार से अलग करवा ली है। उसकी सुनवाई प्रयागराज सेशन कोर्ट में चल रहा है।
9 महीने में मुख्तार को 5वीं बार सजा 
बीते 9 महीनों में मुख्तार को 5 बार सजा सुनाई गई है। 22 सितंबर, 2022 को मुख्तार को हाईकोर्ट की लखनऊ खंडपीठ ने 7 साल और अगले ही दिन गैंगस्टर मामले में 5 साल की सजा सुनाई गई थी। इसके बाद, 15 दिसंबर 2022 को मुख्तार को एडिशनल एसपी पर हमले समेत कुल 5 मामलों में 10 साल की सजा सुनाई गई थी।
इसके बाद, गाजीपुर की MP/MLA कोर्ट ने 29 अप्रैल, 2023 को मुख्तार को दो गैंगस्टर केस में सजा सुनाई। पहला केस 1996 में दर्ज हुआ था। इसमें मुख्तार और उसके सह आरोपी भीम सिंह को 10-10 साल की सजा सुनाई थी। वहीं, गैंगस्टर का दूसरा केस 2007 का था। इसमें मुख्तार को 10 साल और उसके भाई अफजाल अंसारी को 4 साल की सजा सुनाई थी। सोमवार को मुख्तार को 5वीं बार सजा सुनाई है।
ये तो थी अवधेश राय केस की पूरी कहानी। कुछ और कहानियां आप नीचे दिए लिंक पर पढ़ सकते हैं...
हरिशंकर तिवारी बड़हलगंज के टांडा गांव में 5 अगस्त, 1935 को पैदा हुए। परिवार की आर्थिक स्थिति अच्छी नहीं थी। पिता चाहते थे कि हरिशंकर पढ़-लिखकर कुछ करें, इसलिए उन्हें पढ़ाई के लिए गोरखपुर यूनिवर्सिटी भेज दिया। उस वक्त देश में जेपी आंदोलन चल रहा था। लेकिन यूनिवर्सिटी के अंदर इसका प्रभाव नहीं था, बल्कि ब्राह्मण बनाम ठाकुर की लड़ाई चल रही थी। ठाकुर छात्रों के नेता थे बलवंत सिंह और ब्राह्मण छात्रों के मसीहा हरिशंकर तिवारी।
इन दोनों गुटों में अक्सर मारपीट होती रहती थी। इसी बीत बलवंत सिंह को वीरेंद्र प्रताप शाही के रूप में नया लड़का मिला। अपनी जाति का था। हिम्मती था। इसलिए बलवंत ने वीरेंद्र को आगे कर दिया। अब लड़ाई से बलवंत बाहर हो गए। हरिशंकर और वीरेंद्र प्रताप आमने-सामने आ गए। पढ़ें पूरी कहानी...
साल 1964. वाराणसी का धौरहरा गांव। किसान और स्थानीय नेता रविंद्र नाथ सिंह के घर एक लड़के का जन्म हुआ। नाम रखा अरुण सिंह। रविंद्र का सपना था कि उनका बेटा बड़ा होकर IAS बने और परिवार का नाम रोशन करे। अरुण पढ़ाई में अच्छा था। उसने अच्छे नंबरों से 12वीं पास की और B.Sc में एडमिशन ले लिया। इसके साथ ही वो IAS परीक्षा की तैयारी भी करने लगा।
अरुण को अपने पिता से बहुत लगाव था इसलिए वो उनका सपना पूरा करने के लिए जमीन आसमान एक करने को तैयार था। लेकिन फिर अरुण की जिंदगी में एक ऐसा दिन आया जिसने उसे एक होनहार स्टूडेंट से माफिया बना दिया। 27 अगस्त 1984 को गांव के 6 दबंगों ने अरुण के पिता की हत्या कर दी। अरुण इस हादसे को बर्दाश्त नहीं कर पाया और उसके सिर पर अपनी पिता की मौत का बदला लेने का खून सवार हो गया। पढ़ें पूरी कहानी...